Gru-ongeluk eis vyf lewens | News24
Gru-ongeluk eis vyf lewens
Slegs een mens, ’n vrou van Johannesburg, het Saterdag ’n grubotsing op die N2 naby die Thornhill-afrit oorleef. Vyf mense – twee buitelanders en drie inwoners van Jeffreysbaai – is op die toneel dood. Foto: VERSKAF
’n Gru-motorbotsing op die N2 naby Thornhill het die naweek die lewe van twee buitelanders en drie inwoners van Jeffreysbaai geëis.
Volgens lt. Gerda Swart, ’n polisiewoordvoerder, het slegs een insittende oorleef nadat twee motors, ’n Mazda en ’n Renault, Saterdag omstreek 11:00 teen mekaar gebots het.
Die oorlewende, glo in haar 40’s en van Johannesburg, was in die Renault. Saam met haar was twee buitelanders, ’n 48-jarige man van Frankryk en ’n 62-jarige Oostenryker, wat albei in die ongeluk omgekom het.
Al drie die insittendes van die Mazda, van Jeffreysbaai, is op die toneel dood. Die slagoffers is Willem Martinaglia (70) wat die motor bestuur het, en Jan van Rensburg (60) en sy vrou Vanessa.
Die oorlewende is per helikopter na die Livingstone-hospitaal gebring en later na die Life-St. George-hospitaal oorgeplaas.
Die name van die bestuurder en passasiers van die Clio kan nie op die stadium bekend gemaak word nie, alvorens hul naasbestaandes oorsee verwittig is nie.
Die oorsaak van die ongeluk sal eers ná die ondersoek bekend gemaak word, aldus Swart.